| "Got to Get You into My Life"The Beatles |
| --- |
| Singlen "Got to Get You into My Life" kansikuva |
| Singlen tiedot |
|  Albumilta | *Revolver* |
|  B-puoli | "Helter Skelter" |
|  Äänitetty  | 8. ja 11. huhtikuuta, 18. toukokuuta ja 17. kesäkuuta 1966, Abbey Road Studios, Lontoo |
|  Julkaistu | 31. toukokuuta 1976 |
|  Formaatti | 7"-vinyyli |
|  Tekijä(t) | John Lennon, Paul McCartney |
|  Tuottaja(t) | George Martin |
|  Tyylilaji | R&B, pop |
|  Kesto | 02.31 |
|  Levy-yhtiö | Capitol Records |
| Listasijoitukset |
|  Yhdysvallat – 7. (Billboard)
Kts. lisää listasijoituksia |
| The Beatlesin muut singlet |
| "Let It Be"1970

---

"The Long and Winding Road"(USA) 1970 | "Got to Get You into My Life"(USA) 1976 | "Back in the U.S.S.R." (UK) 1976

---

"Ob-La-Di, Ob-La-Da"(USA) 1976 |

**Got to Get You into My Life** on The Beatles -yhtyeen vuonna 1966 julkaistu kappale albumilta *Revolver*. Tekijöiksi on merkitty John Lennon ja Paul McCartney, mutta se on todellisuudessa kokonaan McCartneyn, joka myös laulaa kappaleen. Lennon sanoi sen olevan hänen mielestään yksi McCartneyn parhaista lauluista.

Laulu on Motown-vaikutteinen pop-kappale. Se vaikuttaa tavalliselta rakkauslaululta, mutta Paul McCartney on myöhemmin sanonut kappaleen kertovan kannabiksesta, ja sen "tajunnan laajentavista" vaikutuksista.

Kappale julkaistiin singlenä vasta vuonna 1976, Yhdysvalloissa. Se saavutti Billboard Hot 100 -listalla seitsemännen sijan ja myi yli miljoona kappaletta. Kaksi vuotta myöhemmin Earth, Wind & Fire -yhtye saavutti cover-versiollaan suuren hitin. Se nousi Yhdysvaltain R&B-listan ykköseksi ja Billboard-listalla sijalle yhdeksän.

Laulun synty
------------

Vaikka The Beatlesin kappaleissa oli jo aiemmin ollut eräitä viittauksia huumausaineiden kunnoitusta kohtaan, "Got to Get You into My Life" oli yhtyeen ensimmäinen – ja todennäköisesti ainoa laulu – jossa niistä kerrottiin avoimesti. Paul McCartney oli tutustunut marihuanaan vuonna 1964, kun Bob Dylan oli tarjonnut sitä hänelle, ja ajan myötä McCartneysta kehkeytyi sen kannattaja. Niinpä hän kirjoitti "Got to Get You into My Lifen", jossa hän kertoi huumeen hänen mieleensä ja tajuntaansa tekemistä vaikutuksista – naamioimalla sen tavalliseksi rakkauslauluksi.

John Lennon väitti kappaleen – ja etenkin rivin *another kind of mind* (suom. *toisenlainen mieli*) – viittaavan todellisuudessa LSD:hen, mutta McCartney on aina vakuuttanut kyseessä olevan marihuana. Tätä tukee myös se, ettei McCartney laulua kirjoittaessa ollut vielä kokeillut LSD:tä.

> »Se oli oodi ruoholle, kuten joku muu olisi voinut kirjoittaa oodin suklaalle tai hyvälle punaviinille.»   
> (Paul McCartney, kappaleen kirjoittaja.)
> 
>

Nauhoitus
---------

"Got to Get You into My Lifea" ryhdyttiin äänittämään *Revolver*-albumin kappaleista toisena heti "Tomorrow Never Knowsin" jälkeen. 7. huhtikuuta 1966 nauhoitettiin versio, joka oli hieman erilainen kuin *Revolverille* päätynyt lopullinen versio. Yhtye oli lopputulokseen tyytymätön, eikä sitä työstetty pidemmälle. Tämä ensimmäinen versio sisälsi vaikutteita psykedeelisestä folkista, ja siinä toistettiin lausetta "I need your love" (suom. *Tarvitsen rakkauttasi.*)

Seuraavana päivänä, 8. huhtikuuta, suoritettiin sessio Abbey Road Studiosin kakkosstudiossa kello 14.30 ja 21 välisenä aikana. Kappale yritettiin tehdä erilaisella sovituksella, ja silloin äänitettiin otot 6–8, joista muodostettiin lopullisen version pohja. Kyseisessä sessiossa Paul McCartney soitti bassokitaraa, Ringo Starr rumpuja, John Lennon rytmikitaraa ja George Harrison tamburiinia, minkä lisäksi tuottaja George Martin lisäsi urkuosan koodaan. 11. huhtikuuta kello 14.30 alkaneessa sessiossa tehtiin kitaran päällekkäisäänitys, minkä jälkeen ryhdyttiin työstämään George Harrisonin intialaisvaikutteista kappaletta "Love You To".

Kappale pysyi koskemattomana aina toukokuun 18. päivään asti, jolloin siihen lisättiin huomiota herättävät vaski- ja puupuhaltimet sekä päävokaalit, tamburiini ja urut. Kyseinen kaksitoistatuntinen sessio alkoi kakkosstudiossa kello 14.30. Beatles palkkasi kaksi henkilöä Georgie Fame and the Blue Flames -yhtyeestä; Eddie Thorntonin ja Peter Coen, jotka soittivat kappaleessa yhdessä freelancer-jazzmuusikoiden kanssa.

> »The Beatles halusi jazz-tunnelmaa. Paul (McCartney) ja George Martin olivat siitä vastuussa. Mitään ei ollut kirjoitettu ylös, mutta Paul istui pianon ääreen, ja näytti meille, mitä hän halusi, ja me soitimme kuunnellen rytmiä kuulokkeista. Muistan, että yritimme muutaman kerran saadaksemme oikean tunnelman, ja sitten John Lennon, joka oli tarkkaamossa, ryntäsi yhtäkkiä ulos, nosti peukkunsa ylös, ja huusi: "Se on siinä!" George Harrison oli myös jonkin verran mukana, mutta Ringo (Starr) istui nurkassa pelaamassa tammea.»   
> (Peter Coe, saksofonisti.)
> 
> 

Äänittäjä Geoff Emerick nauhoiti puhallinsoittimet epätavallisella tavalla, sillä mikrofonit olivat aivan niissä kiinni, kun normaalisti puhaltimiin pidettiin äänitystilanteissa etäisyyttä. Emerickin tavalla ei oltu todennäköisesti koskaan aiemmin toimittu. Kun puhaltimien päällekkäisäänitykset oli saatu valmiiksi, tehtiin pelkistetty miksaus, jotta kaikille neljälle raidalle saataisiin lisää tilaa. Aiemmin nauhoitetut lauluosuudet jätettiin pois, jolloin jäljelle jäivät vain basso, rummut ja puhaltimet. McCartney äänitti siten uuden lauluraidan tamburiinin ja urkujen säestämänä. Neljännelle raidalle nauhoitettiin toinen lauluraita sekä sähkökitara. Session lopuksi tehtiin kappaleen ensimmäiset monomiksaukset.

17. kesäkuuta George Harrison soitti kitarasoolon ensimmäiselle lauluraidalle, jossa olivat myös urut ja tamburiini. Tämä edellytti tekemään uudet monomiksaukset, joita tehtiin session loppupuolella kaikkiaan viisi kappaletta. Niistä viimeiselle lisättiin 20. kesäkuuta vaihtoehtoiset puhallinotot. Kyseisenä päivänä tehtiin viimeinen miksaus. Sessio järjestettiin Abbey Road -studioiden tarkkaamossa kello 18–20.30. Ajateltiin, että kappaleeseen tarvitaan vaihtoehtoiset puhallinotot. Päivän aikana tehtiin kopiot seitsemästä monomiksauksesta, ja samanaikaisesti kopiot 18. toukokuun puhallinosuuksista. Soitto oli siinä tarkoituksella hieman epätahdissa, sillä se toi sessiomuusikoiden soittoon paksuutta. Tämä oli miksaus, joka päätyi *Revolver*-albumille. Vielä 22. kesäkuuta tehtiin kappaleen stereomiksaus.

### Kokoonpano

* Paul McCartney – laulu (tuplattu), bassokitara (Rickenbacker 4001S)
* John Lennon – rytmikitara (Epiphone E230TD(V) Casino)
* George Harrison – soolokitara (Sonic Blue Fender Stratocaster), rytmikitara (Epiphone E230TD(V) Casino)
* Ringo Starr – rummut (Ludwig), tamburiini

* George Martin – urut (Hammond RT-3), tuottaja
* Eddie Thornton, Ian Hamer, Les Condon – trumpetit
* Alan Branscombe, Peter Coe – tenorisaksofonit

* Geoff Emerick – äänittäjä

*

Rakenne
-------

Kappaleen sävellaji on G-duuri, tahtilaji 4/4, ja se etenee seuraavasti:

1. Intro
2. Ensimmäinen säe
3. Toinen säe
4. Ensimmäinen kertosäe
5. Kolmas säe
6. Toinen kertosäe
7. Kolmas kertosäe
8. Outro (häivytys)

"Got to Get You into My Life" on Motown-vaikutteinen pop-kappale, jota on verrattu The Miracles -yhtyeen tuotantoon. Tenho Immonen puolestaan pitää sitä *The Beatles – Suuri historia* -kirjassaan "eräänlaisena pastissina The Supremesin viimeaikaisista soul-kappaleista". Se on samalla *Revolver*-albumin monimutkaisimpia lauluja. Kappaletta on myös pidetty erinomaisena esimerkkinä siitä, kuinka Paul McCartney siirtyi musiikillisesti pois siitä, mihin häneltä oltiin aiemmin totuttu. "Got to Get You into My Lifen" rakennetta tutkinut Alan W. Pollack pitää kappaletta musiikillisena vastakohtana *Revolver*-albumin edellisraitaan, "I Want to Tell Youun", verrattuna.

Kappaleen säkeistöjen sävel on piikikäs sisältäen hyppyjä laajalla asteikolla. Sen sijaan väliosan sävel on hyvin bluesmainen.

Julkaisu
--------

"Got to Get You into My Life" julkaistiin *Revolver*-albumilla, joka ilmestyi Britanniassa 5. elokuuta 1966, ja Yhdysvalloissa kolme päivää myöhemmin. Se oli levyn kolmastoista eli toiseksi viimeinen raita. Kappaleen monoversio erosi hieman stereoversiosta, siinä Paul McCartney improvisoi vokaaliosuuksissaan häivytyksen aikana eri lailla. Monoversiossa häivytys myös kestää pidempään kuin stereoversiossa, minkä lisäksi puhaltimet ovat siinä kovemmalla. Suurin osa kitaroista miksattiin pois lopullisesta miksauksesta, erityisesti stereoversiosta.

Laulu on *Revolverin* lisäksi julkaistu kokoelma-albumilla *Rock 'n' Roll Music*. Kappaleen alkuperäinen, 7. huhtikuuta 1966 äänitetty hylätty versio, julkaistiin vuonna 1996 albumilla *Anthology 2*.

Paul McCartney esitti kappaleen ensimmäisen kerran livenä soolourallaan vuoden 1979 *Concert for the People of Kampuchea* -konsertissa. Hän esitti sitä myös vuosien 1989 ja 2009 kiertueillaan.

Single
------

Capitol Records julkaisi kappaleen singlenä Yhdysvalloissa 31. toukokuuta 1976 B-puolenaan "Helter Skelter". Sen tarkoitus oli edistää uuden *Rock and Roll Music* -kokoelma-albumin myyntiä. Kappale nousi Billboard Hot 100 -listan sijalle seitsemän, ja pysyi listalla kaikkiaan kuusitoista viikkoa. Se oli kyseisellä listalla yhtyeen viimeinen top 10 -hitti ennen vuoden 1995 julkaisua "Free as a Bird". Vielä paremman sijoituksen laulu saavutti Cashboxin listalla, jolla se nousi kolmanneksi. Singleä myytiin kaikkiaan yli miljoona kappaletta.

Single julkaistiin Yhdysvaltojen lisäksi myös ainakin Alankomaissa, Italiassa, Länsi-Saksassa ja Japanissa. Kahdessa ensimmäisessä julkaisija oli Capitolin sijaan Parlophone, ja kahdessa jälkimmäisessä Odeon Records. Britanniassa "Got to Get You into My Lifea" ei ole julkaistu singlenä koskaan.

### Kappaleet

**A-puoli**

1. Got to Get You into My Life – 2.31 (säv. Lennon/McCartney)

**B-puoli**

1. 
2. Helter Skelter – 4.30 (säv. Lennon/McCartney)

* 

### Listasijoitukset

| Valtio | Lista | Korkein sijoitus | Listaviikot | Nousu listalle | Lähde |
| --- | --- | --- | --- | --- | --- |
|  Yhdysvallat | Cashbox | 3. |  |  |  |
|  Yhdysvallat | Billboard Hot 100 | 7. | 16 | 12.6.1976 |  |
|  Yhdysvallat | Record World | 9. |  |  |  |

Earth, Wind & Firen versio
--------------------------

| "Got to Get You into My Life"Earth, Wind & Fire |
| --- |
| Singlen "Got to Get You into My Life" kansikuva |
| Singlen tiedot |
|  Albumilta | *Sgt. Pepper’s Lonely Hearts Club Band (OST)* |
|  B-puoli | "I’ll Write a Song for You" |
|  Julkaistu | 14. heinäkuuta 1978 |
|  Formaatti | 7"-vinyyli |
|  Tekijä(t) | John Lennon, Paul McCartney |
|  Tuottaja(t) | Maurice White |
|  Tyylilaji | R&B |
|  Kesto | 04.36 |
|  Levy-yhtiö | Columbia, CBS |
| Listasijoitukset |
|  Yhdysvallat – 9. (Billboard)   Britannia – 33. |
| Earth, Wind & Firen muut singlet |
| "Magic Mind"1978 | "Got to Get You into My Life"1978 | "September"1978 |

Vuonna 1978 yhdysvaltalainen Earth, Wind & Fire -yhtye saavutti jazz-tyylisellä cover-versiollaan "Got to Get You into My Lifesta" suuren hitin. Single julkaistiin 14. heinäkuuta, ja se nousi R&B-listan kärkeen sekä Billboard-listalla yhdeksänneksi. Lisäksi Britanniassa, Alankomaissa ja Uudessa-Seelannissa kappale muodostui pienemmäksi hitiksi. Singlen B-puolella oli Philip Baileyn, Steve Beckmeierin ja Al McKayn kirjoittama kappale "I’ll Write a Song for You".

Kappale julkaistiin *Sgt. Pepper’s Lonely Hearts Club Band* -elokuvan yhteydessä, ja siinä Earth, Wind & Fire esittää laulun konsertissa. Kappale julkaistiin myös elokuvan soundtrackilla. Itse elokuvaa on pidetty floppina, mutta Earth, Wind & Firen versiota "Got to Get You into My Lifesta" on kehuttu.

### Kappaleet singlellä

**A-puoli**

1. Got to Get You into My Life – 4.36 (säv. Lennon/McCartney)

**B-puoli**

1. 
2. I’ll Write a Song for You – 5.28 (säv. Philip Bailey/Steve Beckmeier/Al McKay)

* 

### Listasijoitukset

| Valtio | Lista | Korkein sijoitus | Listaviikot | Nousu listalle | Lähde |
| --- | --- | --- | --- | --- | --- |
|  Yhdysvallat | R&B Singles | 1. |  | 1978 |  |
|  Yhdysvallat | Billboard Hot 100 | 9. |  | 1978 |  |
|  Uusi-Seelanti |  | 20. | 9 | 1.10.1978 |  |
|  Alankomaat |  | 33. | 5 | 23.9.1978 |  |
|  Britannia |  | 33. | 7 | 7.10.1978 |  |

Muut versiot
------------

Kappaleesta on tehty lukuisia cover-versioita. The Beatlesin ja Earth, Wind & Firen lisäksi sen ovat levyttäneet muun muassa Chicago, Blood, Sweat & Tears, The Supremes, The Four Tops, Sonny and Cher, Leslie Gore, Tom Jones, Lou Rawls, Carmen McRae, Ella Fitzgerald, Johnny Hallyday ja Joe Pesci.

Lähteet
-------

1. 1 2  Beatles Songwriting & Recording Database: Revolver beatlesinterviews.org. Viitattu 18.3.2012. (englanniksi)
2. 1 2 3 4 5 6 7 8  Got To Get You Into My Life The Beatles Bible beatlesbible.com. Viitattu 18.3.2012. (englanniksi)
3. 1 2 3 4 5  'Got To Get You Into My Life' American single -- The Beatles beatles-discography.com.  Arkistoitu 19.9.2015. Viitattu 18.3.2012. (englanniksi)
4. 1 2 3 4  Earth, Wind & Fire Allmusic Allmusic. Viitattu 22.3.2012. (englanniksi)
5. 1 2 3 4 5  'Got To Get You Into My Life' song -- The Beatles beatles-discography.com.  Arkistoitu 5.3.2016. Viitattu 20.3.2012. (englanniksi)
6. 1 2 3 4 5 6 7 8 9  The Beatles - Got To Get You Into My Life - The Story of the famous Revolver song oldies.about.com.  Arkistoitu 19.3.2012. Viitattu 18.3.2012. (englanniksi)
7. 1 2 3  About The Beatles - Songs - Got To Get You Into My Life aboutthebeatles.com. Viitattu 20.3.2012. (englanniksi)
8. 1 2  8 April 1966: Recording: Got To Get You Into My Life The Beatles Bible beatlesbible.com. Viitattu 19.3.2012. (englanniksi)
9. ↑  11 April 1966: Recording: Got To Get You Into My Life, Love You To The Beatles Bible beatlesbible.com. Viitattu 19.3.2012. (englanniksi)
10. 1 2 3  18 May 1966: Recording, mixing: Got To Get You Into My Life The Beatles Bible beatlesbible.com. Viitattu 20.3.2012. (englanniksi)
11. ↑  The Beatles - Got To Get You Into My Life thebeatlesonline.com. Viitattu 20.3.2012. (englanniksi)
12. ↑  17 June 1966: Recording, mixing: Here There And Everywhere, Got To Get You Into My Life The Beatles Bible beatlesbible.com. Viitattu 19.3.2012. (englanniksi)
13. 1 2  20 June 1966: Mixing: Got To Get You Into My Life The Beatles Bible beatlesbible.com. Viitattu 20.3.2012. (englanniksi)
14. 1 2 3  Alan W. Pollack: Alan W. Pollack's Notes on "Got To Get You Into My Life" beatlesbible.com. Viitattu 19.3.2012.  (englanniksi)
15. ↑  Immonen, Tenho: *The Beatles – Suuri historia*, s. 289. Juvenes Print, 2005. ISBN 952-5546-08-X.
16. ↑  The Beatles Allmusic Allmusic. Viitattu 21.3.2012. (englanniksi)
17. 1 2  Got to Get You Into My Life / Helter Skelter by The Beatles : Reviews and Ratings - Rate Your Music rateyourmusic.com. Viitattu 21.3.2012. (englanniksi)
18. ↑  The Beatles' UK singles -- British discography beatles-discography.com. Viitattu 20.3.2012. (englanniksi)
19. 1 2 3 4  charts.org.nz - Earth, Wind & Fire - Got To Get You Into My Life charts.org.nz.  Arkistoitu 14.8.2015. Viitattu 23.3.2012. (englanniksi)
20. 1 2  dutchcharts.nl - Got to Get You Into My Life / I'll Write a Song for You by Earth, Wind & Fire : Reviews and Ratings - Rate Your Music rateyourmusic.com. Viitattu 23.3.2012. (englanniksi)
21. 1 2  dutchcharts.nl - Earth, Wind & Fire - Got To Get You Into My Life dutchcharts.nl. Viitattu 23.3.2012.  (hollanniksi)
22. 1 2  Chart Stats - Earth, Wind And Fire - Got To Get You Into My Life chartstats.com. Viitattu 23.3.2012. (englanniksi)
23. ↑  Steve Huey: Earth, Wind & Fire Biography Allmusic. Viitattu 22.3.2012. (englanniksi)


|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
The Beatles |
| --- |
|  |
| * **John Lennon**
* **Paul McCartney**
* **George Harrison**
* **Ringo Starr**

* Stuart Sutcliffe
* Pete Best
* George Martin
 |
|  |
| Britannianstudioalbumit | * *Please Please Me*
* *With the Beatles*
* *A Hard Day’s Night*
* *Beatles for Sale*
* *Help!*
* *Rubber Soul*
* *Revolver*
* *Sgt. Pepper’s Lonely Hearts Club Band*
* *The Beatles*
* *Yellow Submarine*
* *Abbey Road*
* *Let It Be*
 |
|  |
| Yhdysvaltainstudioalbumit | * *Introducing... The Beatles*
* *Meet The Beatles!*
* *The Beatles’ Second Album*
* *A Hard Day’s Night*
* *Something New*
* *The Beatles’ Story*
* *Beatles ’65*
* *The Early Beatles*
* *Beatles VI*
* *Help!*
* *Rubber Soul*
* *Yesterday and Today*
* *Revolver*
* *Sgt. Pepper’s Lonely Hearts Club Band*
* *Magical Mystery Tour*
* *The Beatles*
* *Yellow Submarine*
* *Abbey Road*
* *Hey Jude*
* *Let It Be*
 |
|  |
| EP:eitä | * *Twist and Shout*
* *The Beatles’ Hits*
* *Long Tall Sally*
* *Magical Mystery Tour*
 |
|  |
| Kokoelmat | * *A Collection of Beatles Oldies (But Goldies)*
* *The Beatles 1962–1966*
* *The Beatles 1967–1970*
* *Rock ’n’ Roll Music*
* *The Beatles at the Hollywood Bowl*
* *Live! at the Star-Club in Hamburg, Germany; 1962*
* *Reel Music*
* *Love Songs*
* *The Beatles’ Ballads*
* *20 Greatest Hits*
* *Past Masters, Volume One*
* *Past Masters, Volume Two*
* *The Beatles Box Set*
* *Live at the BBC*
* *Anthology 1*
* *Anthology 2*
* *Anthology 3*
* *Yellow Submarine Songtrack*
* *1*
* *Let It Be... Naked*
* *The Capitol Albums, Volume 1*
* *The Capitol Albums, Volume 2*
* *Love*
* *The Beatles Stereo Box Set*
* *The Beatles in Mono*
* *Tomorrow Never Knows*
 |

 |